Versekeraars help Jhb om slaggat-herstel te bestuur | Netwerk24
Versekeraars help Jhb om slaggat-herstel te bestuur
Deur Verslaggewer 02 Mei 2021 17:40
Die Johannesburgse metro het hande gevat met die private sektor om die herstel van slaggate in die metro te bestuur. Geoff Makhubo, burgemeester, het Vrydag saam met die Dialdirect en Discovery Insure die slaggat-patrollie-projek van stapel gestuur waarin onder meer data van die versekeringsmaatskappye gebruik sal word.
Van links is Bradley du Chenne van Dialdirect, Geoff Makhubo, burgemeester van die Johannesburgse metro, en Anton Ossip van Discovery Insure met die bekendstelling van die slaggat-patrollie.
Die slaggat-patrollie begin op Maandag 3 Mei. Paaie wat gereeld gebruik word, word geprioritiseer omdat dit meer gebruikers raak en dus tot meer skade lei, sê die drie vennote in 'n gesamentlike verklaring.
Terselfdertyd word 'n slimfoon-app ontwikkel waar inwoners slaggate sal kan aanmeld wat geprioritiseer sal word vir herstelwerk, sê Anneli Retief, hoof van Dialdirect, in die verklaring.
Dialdirect en Discovery Insure stel ook die data wat hulle insamel oor hoe voertuie bestuur word – en waaruit padtoestande afgelei kan word – aan die program beskikbaar.
Makhubo het die vennootskap verwelkom en sê dit is presies wat nodig is om 'n oplossing te vind vir die "plaag van slaggate" in die metro.
"Dit is belangrik om daarop te let dat weens die uitgestrektheid van die stad se infrastruktuur en die agterstand wat om verskeie redes met verloop van tyd ontstaan het – waaronder 'n toename in padverkeer en verslegtende weersomstandighede – dit moontlik tyd kan neem om 'n slaggat te herstel," het Makhubo gesê.
Anton Ossip, uitvoerende hoof van Discovery Insure, sê hulle is trots daarop dat hulle die Johannesburgse Padagentskap kan bystaan om paaie vir almal veiliger te maak.